钦定古今图书集成/历象汇编/乾象典/第019卷 > 《唐丘光庭兼明书》 > 《五行配》
## 钦定古今图书集成/历象汇编/乾象典/第019卷 > 《唐丘光庭兼明书》 > 《五行配》

《春秋》昭二十九年《左传》曰：“少昊氏有四叔：曰重、曰该、
曰修、曰熙，实能金木及水，使重为勾芒，该为蓐收，修
及熙为元冥。颛顼氏有子曰黎，为祝融。共工氏有子
曰勾龙，为后土。此五子生为五行之官，死后以之配
祭五行之神也。”或问曰：“郑康成于《月令》‘其神后土’，注
云：‘颛顼之于黎，兼后土官’。孔颖达曰：‘勾龙初为后土，
后转为社神。后土有阙，黎则兼之者，何也’？”答曰：“康成
失之于前，颖达徇之于后，皆非也。按《左传》曰：‘勾龙为
后土，后土为社’。则是勾龙一人而配两祭，非谓转为
社神也。《月令》土既是五行之神，以勾龙配之，正与《左
传》文合，而康成以黎兼之，亦何乖谬？”又问曰：“《楚语》曰：
‘颛顼命南正重司天，火正黎司地’。黎既曾司地，何故
不可配土乎？”答曰：“黎之司地，兼其职尔，非有功于土
也。若谓黎可配土，则重亦可配天乎？且黎为火正，而
康成犹用兼之配土，岂勾龙土官，乃不可以配土乎？
今依《左氏》，勾龙配于两祭，不亦宜乎？”又问曰：“勾芒、祝
融之类，皆是五行之名，号，为重黎之名，皆是人鬼，何
故与之同称乎？”答曰：“此五子能著其功施于人，与鬼
神相似，故得与之同称也。亦犹皇帝，天神。王者德同
于天，故亦得称皇帝，此其义也。”